Birthe Rønn Hornbech (V), 2001-10-09:
Jeg er meget imponeret af justitsministerens tale og den socialdemokratiske ordførers tale.
Talerne går jo på gentagelser fra sidste gang: Venstre og De Konservative kommer bare med politiske markeringer.
Sidste gang kaldte fru Dorte Bennedsen det hovsaløsninger.
Vi kender kun straf, højere straf, som sanktion.
Vi skal afvente Straffelovrådet.
Det er, som om justitsministeren skammer sig over sit eget forslag.
For der er jo den forskel fra sidst, at justitsministeren har fremsat et forslag om højere straffe for voldtægt, som almindelige mennesker ikke kan skelne fra det forslag, Venstre og De Konservative har fremsat.
Og justitsministeren annoncerer, at man vil fremsætte forslag om højere straffe for menneskesmugling, sådan som vi også har foreslået.
Vi ser det omvendt: Vi er glade for, at regeringen har lyttet til vore ønsker og har fremsat disse forslag.
Vi føler det faktisk som en sejr.
Også statsministeren tog punktet om voldtægt med i åbningstalen og sagde præcis det, vi hele tiden har anført.
Det, det drejer sig om, er, at straffeloven angiver, hvordan samfundet ser på de krænkelser og altså selvfølgelig angiver strafferammerne.
Jeg ved også, at justitsministeren i sommer har været ude med forskellige meldinger om, hvordan det her teknisk kunne gøres.
Så vi vil ikke beskylde regeringen for at komme med politiske markeringer.
Vi er godt tilfredse med, at regeringen er kommet med de samme politiske markeringer, som vi har efterlyst hos regeringen i årevis.
Vi har bemærket, at en af landsretterne er inde på: Jamen
hvad nu, hvis der sker en skævhed i udviklingen af strafudmålingen, fordi de områder i den nedre del af strafudmålingen måske får en større forhøjelse end dem i den sidste halvdel?
Det mener vi ikke er noget problem.
Jeg forstår også justitsministeren sådan, at det er vigtigt, at der sker en generel forhøjelse af straffen for alle slags voldtægt, og vi ved jo godt, at det er dem i det nedre område, der er flest af.
Jeg vil så tilføje, at netop fordi det er den seksuelle krænkelse - det forstår jeg vi er enige om - der er den, som vi vil vurdere meget strengt, så er det også rimeligt, at det er dér, hvor det er den, der er den overvældende, om jeg så må sige, at strafforhøjelsen stiger mest. Jeg kan se, at justitsministeren nikker, så det skal vi åbenbart ikke diskutere så meget i udvalget.
Det er vi enige om.
Det er selvfølgelig også vigtigt, som justitsministeren har været inde på, at Rigsadvokaten fortsat overvåger det her.
Vi er altså parate med ressourcer, hvis det kræves, for at der kan gennemføres flere ankesager, for vi ved jo godt, at problemet er, at der ikke altid er ressourcer.
Vi mener, at anklagemyndigheden er en meget vigtig retspolitisk aktør for at få ført sagerne til dørs, så vi kan få afklaret, om domstolene nu denne gang vil lytte til, hvad Folketinget har sagt.
Det forslag, som Venstre og De Konservative har fremsat, rummer jo også en række andre overtrædelser.
Vi er altså glade for, at øget straf for menneskesmugling vil blive fremsat som forslag fra regeringen.
Det er det forslag, der hedder straffelovens § 252.
Vi synes, at man her skulle være forudseende og sætte strafferammen op.
Den situation, vi specielt har tænkt på, er jo den ulykkelige, som indtraf et andet sted, nemlig at en lang række asylsøgere døde af iltmangel i en stor bil. For 40 dødsfald kan vi kun give en straf på 4 år.
Vi synes, at justitsministeren i forbindelse med fremsættelse af forslaget om menneskesmugling skulle overveje, om ikke vi skal tage den situation med.
Justitsministeren har jo også indrømmet, at der måske er
nogle ting, vi skal se på med hensyn til terrorlovgivning.
Så selv om Straffelovrådet sidder, er vi åbenbart enige om, at der alligevel er nogle ting, man skal se på, fordi verden ændrer sig hele tiden.
Men om det bliver til, at vi stemmer for regeringens forslag eller vores eget - rent ud sagt, vil jeg sige til ministeren, så må vi jo se på, hvilket af dem der er mest vidtgående.
Det kan være lidt svært at se lige i dag, det må vi have afklaret i Retsudvalget.
Men vi er i hvert fald positive og taknemmelige over, at regeringen har fremsat forslaget.